Document ID: 32009R1111

KOMMISSIONENS FORORDNING (EF) Nr. 1111/2009
af 19. november 2009
om vedtagelse af planen for tildeling til medlemsstaterne af midler, der skal afholdes over 2010-budgettet, og som skal dække udgifterne til levering af levnedsmidler fra interventionslagre til de socialt dårligst stillede personer i Fællesskabet, og om fravigelse af forordning (EØF) nr. 3149/92
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra f) og g), sammenholdt med artikel 4,
under henvisning til Rådets forordning (EF) nr. 2799/98 af 15. december 1998 om den agromonetære ordning for euroen (2), særlig artikel 3, stk. 2, og
ud fra følgende betragtninger:
(1)
Efter artikel 2 i Kommissionens forordning (EØF) nr. 3149/92 af 29. oktober 1992 om gennemførelsesbestemmelser for levering af levnedsmidler fra interventionslagrene til de socialt dårligst stillede personer i Fællesskabet (3) skal Kommissionen vedtage en uddelingsplan, der finansieres med midler fra regnskabsåret 2010. Planen bør for hver af de medlemsstater, der deltager i aktionen, fastlægge, hvilke midler der maksimalt stilles til rådighed til gennemførelse af deres del af planen, og hvilke mængder af hvert produkt der skal udtages fra interventionsorganernes lagre.
(2)
De medlemsstater, der er berørt af tildelingsplanen for regnskabsåret 2010, har givet de oplysninger, der kræves i henhold til artikel 1 i forordning (EØF) nr. 3149/92.
(3)
Ved fordelingen af midlerne bør der tages hensyn til erfaringerne og det omfang, i hvilket medlemsstaterne har udnyttet de midler, de fik tildelt i de foregående regnskabsår.
(4)
Ifølge artikel 2, stk. 3, nr. 1), litra c), i forordning (EØF) nr. 3149/92 skal der afsættes bevillinger til opkøb på markedet af produkter, der midlertidigt ikke er disponible på interventionslagrene. I betragtning af, at interventionsorganernes lagre af korn for tiden ikke er tilstrækkelige til at dække de tildelinger af korn og ris, der anmodes om, bør der fastsættes bevillinger til opkøb på markedet af korn eller ris med henblik på at gennemføre uddelingsplanen for budgetåret 2010.
(5)
Ifølge artikel 7, stk. 1, i forordning (EØF) nr. 3149/92 kan produkter, som ikke er disponible på interventionslagrene i den medlemsstat, hvor der er brug for dem til gennemførelse af en årsuddelingsplan, overføres fra en anden medlemsstat. De overførsler mellem medlemsstaterne, der er nødvendige til at gennemføre 2010-planen, bør derfor tillades på betingelserne i artikel 7 i forordning (EØF) nr. 3149/92.
(6)
Ifølge artikel 7, stk. 3, i forordning (EØF) nr. 3149/92 kan en forretningsdrivende i tilfælde, hvor der forudses overførsel af produkter fra den medlemsstat, hvor de opbevares på interventionslager, til en anden medlemsstat, indgive et tilbud, uden at det omfatter overførsel til den anmodende medlemsstat af de produkter, der frigives fra interventionslagrene. I artikel 25 i forordning (EF) nr. 1234/2007 hedder det, at produkter opkøbt ved offentlig intervention bør afsættes på en sådan måde, at enhver forstyrrelse af markedet undgås.
(7)
Som følge af den nuværende markedssituation i mejerisektoren, som er kendetegnet ved lave priser, bør det ikke tillades at udnytte muligheden i artikel 7, stk. 3, i forordning (EØF) nr. 3149/92 i 2010-uddelingsplanen for smør og skummetmælkspulver. Formålet hermed er at undgå mulige forstyrrelser af markedet efter frigivelsen af disse produkter på visse markeder, som allerede er velforsynet. Af samme grund bør udnyttelsen af de muligheder, de forretningsdrivende har adgang til ifølge samme forordnings artikel 4, stk. 2 og 2a, begrænses, således at mejeriprodukter bestemt til uddeling til de socialt dårligst stillede personer i Fællesskabet opfylder visse krav, hvad deres sammensætning og mængden af mælk anvendt til deres forarbejdning angår. For at overvåge overholdelsen af denne regel bør medlemsstaterne i deres rapporter anføre en detaljeret liste over uddelte produkter opdelt i kategorierne »højt fedtindhold« og »andet«.
(8)
For at sikre, at mejeriprodukterne fra interventionslagrene ikke kommer ud på markedet på et uheldigt tidspunkt i løbet af året, bør den i artikel 3, stk. 2, tredje afsnit, i forordning (EØF) nr. 3149/92 nævnte periode, hvor smør og skummetmælkspulver kan udtages fra interventionslagrene, afkortes.
(9)
I betragtning af, at gennemførelsen af 2010-uddelingsplanen kompliceres ved, at den indebærer omfattende overførsler mellem medlemsstaterne, bør den i artikel 3, stk. 3, i forordning (EØF) nr. 3149/92 nævnte margen på 5 % øges.
(10)
Ved gennemførelse af årsuddelingsplanen bør begyndelsesdatoen for regnskabsåret for forvaltning af offentlige lagre være den udløsende begivenhed, jf. artikel 3 i forordning (EF) nr. 2799/98.
(11)
I henhold til artikel 2, stk. 2, i forordning (EØF) nr. 3149/92 har Kommissionen ved udarbejdelsen af årsuddelingsplanen rådført sig med de vigtigste organisationer, der er bekendte med de problemer, som de socialt dårligst stillede personer i Fællesskabet har.
(12)
Ifølge artikel 2, stk. 1, i forordning (EØF) nr. 3149/92 vedtager Kommissionen årsuddelingsplanen hvert år inden den 1. oktober. Som følge af den nuværende markedssituation i mejerisektoren og nødvendigheden af yderligere samråd med medlemsstaterne om deres anmodninger har det endnu ikke været muligt for Kommissionen at vedtage uddelingsplanen. For at sikre en betimelig gennemførelse af årsuddelingsplanen bør nærværende forordning derfor træde i kraft umiddelbart efter offentliggørelsen.
(13)
Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I 2010 uddeles der fødevarer til de socialt dårligst stillede personer i Fællesskabet, jf. artikel 27 i forordning (EF) nr. 1234/2007, efter årsuddelingsplanen i bilag I til nærværende forordning.
Artikel 2
Bevillingerne til medlemsstaterne til opkøb på markedet af de mængder korn, der er brug for til uddelingsplanen omhandlet i artikel 1, er fastsat i bilag II.
Artikel 3
1. For uddelingsplanen for 2010 skal smør og skummetmælkspulver som undtagelse fra artikel 3, stk. 2, i forordning (EØF) nr. 3149/92 udtages fra interventionslager fra den 1. maj til den 30. september 2010. Den frist på tres dage for udtagning af produkterne, jf. samme forordnings artikel 3, stk. 2, femte afsnit, gælder ikke i dette tilfælde.
Stk. 1 gælder dog ikke for tildelinger på 500 t eller derunder.
2. Som undtagelse fra artikel 3, stk. 3, i forordning (EØF) nr. 3149/92 skal uddelingsplanen for 2010 revideres, hvis begrundede ændringer vedrører 10 % eller derover af de mængder eller beløb, som er anført for de respektive produkter i fællesskabsplanen.
Artikel 4
1. Som undtagelse fra artikel 4, stk. 2 og 2a, i forordning (EØF) nr. 3149/92 skal medlemsstaterne ved gennemførelse af uddelingsplanen for 2010 anføre mejeriprodukter bestemt til uddeling i kategorien »højt fedtindhold« eller i kategorien »andet«.
3. Medlemsstaterne sørger for, at den samlede mængde mælkefedt tegner sig for mindst 20 % af den samlede vægt af produkterne i den første kategori, og at der til forarbejdningen af den samlede mængde i den anden kategori er anvendt en mængde mælk svarende til mindst 90 % af deres samlede vægt.
4. Rapporten om gennemførelse af tildelingsplanen for 2010, jf. artikel 10 i forordning (EØF) nr. 3149/92, skal indeholde en detaljeret liste over tildelte produkter opdelt i kategorierne »højt fedtindhold« og »andet«.
Artikel 5
2. Overførsel mellem medlemsstaterne af de produkter, der er anført i bilag III til denne forordning, er tilladt på betingelserne i artikel 7 i forordning (EØF) nr. 3149/92.
3. Hvor en overførsel af skummetmælkspulver eller smør fra en medlemsstat, hvor disse produkter er disponible på interventionslagre, til den medlemsstat, hvor disse produkter vil blive brugt til at gennemføre årsuddelingsplanen, er forudset i nærværende forordning, skal den forretningsdrivende, som undtagelse fra artikel 7, stk. 3, i forordning (EØF) nr. 3149/92, ikke have mulighed for at afsætte de udtagne produkter på EF-markedet i den første medlemsstat, men skal overføre dem til den anden medlemsstat.
Artikel 6
Ved gennemførelsen af årsuddelingsplanen omhandlet i artikel 1 er datoen for den udløsende begivenhed, jf. artikel 3 i forordning (EF) nr. 2799/98, den 1. oktober 2009.
Artikel 7
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. november 2009.

Labels: 17
19
5
0
3
18